त्रिकोणात्मक ट्वान्टी–२० : नेपालको सम्भावना कमजोर
जिम्बावेसँग ४० रनले पराजित भएपछि नेपालको सिंगापुरमा भइरहेको त्रिकोणात्मक ट्वान्टी–२० शृंखला जित्ने सम्भावना कमजोर बनेको छ । 
काठमाडौँ — जिम्बावेसँग ४० रनले पराजित भएपछि नेपालको सिंगापुरमा भइरहेको त्रिकोणात्मक ट्वान्टी–२० शृंखला जित्ने सम्भावना कमजोर बनेको छ । डबल राउन्ड रोबिनको प्रतिस्पर्धामा नेपालले जिम्बावेसँगको दुवै खेल हारिसकेको छ । नेपालले एक विजय सिंगापुरमाथि पाएको थियो ।१ सय ६१ रनको विजय लक्ष्य पाएको नेपालले ९ विकेट गुमाई १ सय २० रनमात्र बनाउन सक्यो । विनोद भण्डारीले सर्वाधिक ३३ रन बनाए । उनले ३५ बल खेल्दै ४ चौका प्रहार गरे । आरिफ शेखले २० बलमा ३ चौका र १ छक्कासहित २० रन बनाए । करण केसीले १ छक्का र १ चौकासहित १५ बलमा १८ रन बनाए ।नेपालको सुरुआत राम्रो रहेन । चार बल खेलेका पवन सर्राफ खाता नखोली आउट भए । शृंखलामा यो उनको पहिलो खेल थियो । दीपेन्द्रसिंह ऐरीले पनि ४ रनमात्र बनाउन सके । दुई चौका प्रहार गरेका कप्तान पारस खड्का १५ बलमा १२ रन बनाई आउट भएपछि नेपाल सुरुदेखि नै दबाबमा परेको थियो । त्यसपछि आरिफ र विनोदले केही आशा देखाए पनि त्यो लामो समय टिकेन । मध्यक्रममा कुशल मल्ल ५ र सोमपाल कामी ७ रनमा आउट भए । सन्दीप लामिछाने ५ र अविनाश बोहरा ३ रनमा अविजित रहे । सुशन भारी शून्यमा आउट भएका थिए । जिम्बावेका कप्तान सिन विलियम्सले ३ विकेट लिए । म्यान अफ द म्याच उनले ४ ओभरमा २१ रनमात्र खर्चेका थिए । टिनोटेन्डा मुटोम्बाबोड्जीले ३ ओभरमा १२ रन खर्चेर २ तथा टेन्डेइ चतारा, डानियल जेकिल, विलियम मासिङ्ग र रायन बुर्लले १–१ विकेट लिए । जेकिल र मासिङ्गले नेपालसँगको खेलमा ट्वान्टी–२० अन्तर्राष्ट्रियमा डेब्यु गरे । यसअघि नेपालले टस जितेपछि ब्याटिङमा आएको जिम्बावेले इन्डियन एसोसिएसन निर्धारित २० ओभरमा ६ विकेट गुमाई १ सय ६० रन बनाएको थियो । कप्तान विलियम्सले ५३ रनको इनिङ्स खेले । उनले ३५ बल खेल्दै ४ चौका र ३ छक्का प्रहार गरे । २१ बलमा २८ रन बनाएका बुर्लले १ चौका र १ छक्का प्रहार गरे । ओपनिङ बलिङमा आएका सन्दीपले पहिलो ओभरमै ब्रायन चरीलाई शुन्यमा एलबीडब्लु आउट गरी नेपाललाई सानदार सुरुआत दिलाएका थिए । रेगिस चाकाब्भालाई सोमपाल कामीले ६ र पिटर मुरलाई सन्दीपले २१ रनमा बोल्ड गर्दासम्म नेपालले जिम्बावेलाई नियन्त्रणमा लिएको थियो । विलियम्सलाई साथ दिनेक्रममा मुटोम्बाबोड्जीले २०, र मुटुम्बाबामीले १७ रन बनाएपछि जिम्बावेले राम्रो योगफल बनायो । सोमपाल र सन्दीपले २–२ विकेट लिए । सोमपालले ४ ओभरमा १५ र सन्दीपले ४ ओभरमा २७ रन खर्चे । अविनाश र पारसले १–१ विकेट लिए । अविनाशले ४ ओभर र पारसले २ ओभर बलिङ गर्दा समान २६ रन खर्चे । सन्दीपसँगै ओपनिङ बलिङमा आएको देव्रेहाते स्पिनर सुशन भारीले १ ओभरमा १५ रन खर्चेका थिए । करण पनि खर्चिलो बन्न पुगे । उनले ४ ओभरमा ३५ रन खर्चेका थिए । नेपालले बुधबार सिंगापुरसँग अन्तिम खेल खेल्नेछ । सिंगापुरले अघिल्लो खेलमा जिम्बावेलाई पराजित गरेको थियो ।